Številka: 110-0005/2022 • Hrastnik, 12. 10. 2022

Občina Hrastnik, Pot Vitka Pavliča 5, 1430 Hrastnik na podlagi določil Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13 in 175/20 – ZIUOPDVE)in Pravilnika o nagrajevanju diplomantov za opravljena zaključna delav občini Hrastnik (UVZ, št. 31/19), objavlja:

**JAVNI RAZPIS ZA DODELITEV NAGRAD DIPLOMANTOM ZA OPRAVLJENA ZAKLJUČNA DELA V OBDOBJU OD 1. 1. 2021 DO 31. 12. 2021**

**I. NAROČNIK RAZPISA:**

Občina Hrastnik, Pot Vitka Pavliča 5, 1430 Hrastnik.

**II. PREDMET RAZPISA:**

Predmet javnega razpisa (v nadaljevanju: JR) je dodelitev nagrad diplomantom za uspešno opravljena zaključna dela na prvi, drugi ali tretji stopnji študijskih programov, določenih z Zakonom o visokem šolstvu in imajo uporabno vrednost pri spodbujanju razvoja v občini Hrastnik.

**III. UPRAVIČENCI IN POGOJI ZA DODELITEV NAGRAD:**

1. Namen nagrajevanja je spodbuditi študente, da pri izbiri tematike zaključnih del vključujejo vsebine, ki so gospodarsko, zgodovinsko, kulturno, geografsko ali kako drugače povezane z občino Hrastnik.

2. Zaključno delo mora poleg vsebine, navedene v prvi točki, izpolnjevati vsaj še enega od naslednjih kriterijev:

* ima uporabno vrednost pri spodbujanju razvoja podjetništva, kmetijstva, turizma ali drugih gospodarskih ali družbenih dejavnosti v občini,
* pomeni prispevek k ohranjanju kulturnozgodovinske dediščine, k oblikovanju ali ohranjanju okolja ali h kvaliteti bivanja v občini,
* ima uporabno vrednost za izvajanje nalog iz pristojnosti Občine Hrastnik.

3. Poleg v točki 1 in 2 navedenih pogojev, pa mora upravičenec za pridobitev nagrade izpolnjevati še naslednje pogoje:

* državljanstvo Republike Slovenije,
* stalno prebivališče v občini Hrastnik ves čas študija in tudi v času javnega razpisa,
* zaključno delo je opravil v razpisnem obdobju,
* predloži zaključno delo v slovenskem jeziku.

**IV. SREDSTVA IN VIŠINA NAGRAD:**

Finančna sredstva za nagrade se zagotovijo v proračunu Občine Hrastnik, prav tako je od planiranih sredstev odvisno število podeljenih nagrad.

Višina denarnih nagrad znaša:

* za prvo stopnjo (visokošolski strokovni študijski programi in univerzitetni študijski programi) 250 €
* za drugo stopnjo (magistrski študijski programi, enoviti magistrski študijski programi) 500 €
* za tretjo stopnjo (doktorski študijski programi) 750 €.

**V. VSEBINA PRIJAVE, PRILOGE IN RAZPISNI ROK**

1. Prijava oz. obrazec vloge za dodelitev nagrade je vlagateljem na volja na spletni strani Občina Hrastnik; [www.hrastnik.si](http://www.hrastnik.si), v rubriki Javni razpisi in po predhodnem dogovoru na številki 03 56 54 360 v vložišču Občine Hrastnik.

2. Vlogi mora vlagatelj obvezno priložiti:

* fotokopijo diplome oz. potrdila o uspešno zaključenem študiju v obdobju od 1.1.2021 do 31. 12. 2021,
* en izvod zaključnega dela (toplotna vezava),
* kopijo potrdila o stalnem prebivališču v občini Hrastnik ves čas študija in tudi v času javnega razpisa

3. Vloga z zahtevanimi obveznimi prilogami mora biti vložena v zaprti ovojnici osebno v vložišču Občine Hrastnik pisarna št. 38 ali poslana priporočeno po pošti na naslov Občina Hrastnik, Pot Vitka Pavliča 5, 1430 Hrastnik, najkasneje do 14.11.2022. Na ovojnici mora biti napisano ime, priimek ter naslov pošiljatelja, s pripisom: NE ODPIRAJ – PRIJAVA NA JR ZA OPRAVLJENA ZAKLJUČNA DELA.

4. Kot pravočasne štejejo vloge, ki bodo prispele do datuma iz 3. točke tega poglavja. Prepozno prispele ali neustrezno opremljene prijave na JR, se vrnejo pošiljatelju.

5. Kot popolne štejejo vloge, ki bodo vsebovale vse obvezne priloge. Nepopolno vlogo pa mora vlagatelj na pisni poziv komisije v roku, ki ga določi komisija, ustrezno dopolniti.

6. Vloge bo obravnavala komisija za dodelitev nagrad za zaključna dela, ki jo imenuje župan. Komisija bo določila zaključna dela, katerim se bo dodelila nagrada v skladu z 7.členom Pravilnika o nagrajevanju diplomantov za opravljena zaključna dela v občini Hrastnik.

**VI. OBJAVA IN HRAMBA NAGRAJENIH DEL**

Seznam nagrajenih zaključnih nalog, njihovi avtorji ter povzetki nalog bo objavljen na spletni strani občine Hrastnik, v fizični obliki pa se bodo nagrajena zaključna dela hranila v Knjižnici Antona Sovreta Hrastnik.

**VII. OBVESTILO O IZIDU RAZPISA IN IZPLAČILO NAGRAD:**

Komisija bo v roku 60 dni po koncu objave JR, vlagatelje obvestila o izidu razpisa. Denarna nagrada bo izplačana v roku 30 dni po odločitvi Komisije na osebni račun upravičenca.

**VIII. DOKUMENTACIJA IN INFORMACIJE**

Dokumentacijo lahko kandidati prevzamejo na vložišču Občine Hrastnik, pisarna št. 38; na voljo pa je tudi na spletni strani Občine Hrastnik ([www.hrastnik.si](http://www.hrastnik.si)).

Dodatne informacije so v času odprtega razpisa na voljo v času uradnih ur Občine Hrastnik, (ponedeljek, torek, sreda, petek) na telefonski številki 03 56 54 360 in e-naslovu: obcina.hrastnik[@hrastnik.si](mailto:irena.sencar@hrastnik.si).

**IX. DOPOLNITEV VLOG**

Kandidati, katerih vloge bodo nepopolne, bodo v osmih (8) dneh po roku za oddajo vlog pozvani k dopolnitvi le-teh. V primeru, da vlog ne bodo dopolnili, se slednje s sklepom zavržejo.

Občina bo osebne podatke obdelovala za namen izvedbe JAVNEGA RAZPISA ZA DODELITEV NAGRAD DIPLOMANTOM ZA OPRAVLJENA ZAKLJUČNA DELA na podlagi Pravilnika o nagrajevanju diplomantov za opravljena zaključna dela v občini Hrastnik.

Občina bo hranila in varovala osebne podatke za skladno z roki določenimi v klasifikacijskem načrtu občine in na primeren način, tako da ne bo prišlo do morebitnih neupravičenih razkritij podatkov nepooblaščenim osebam. Občina bo omogočila obdelavo oziroma posredovanje osebnih podatkov izključno naslednjim pooblaščenim uporabnikom (pooblaščeni zaposleni občine, pooblaščene osebe, ki obdelujejo osebne podatke pri pogodbenem obdelovalcu občine, osebe, ki izkažejo pooblastilo za dostop do osebnih podatkov v okviru zakona oziroma podzakonskih predpisov). Občina ne uporablja avtomatiziranega sprejemanja odločitev, vključno z oblikovanjem profilov.

Seznanjen/a sem, da imam glede osebnih podatkov, ki se nanašajo name, pravico seznanitve, dopolnitve, popravka, omejitve obdelave, izbrisa, prenosljivosti in ugovora (vključno s pravico do pritožbe pri Informacijskem pooblaščencu in sodnim varstvom pravic). Podrobnejše informacije o tem, kako občina ravna z osebnimi podatki, so na voljo na preko kontaktnih podatkov pooblaščene osebe za varstvo osebnih podatkov: e-pošta: dpo@virtuo.si

**Občina Hrastnik**

**ŽUPAN**

**Marko FUNKL**